Vzdelávacie programy Junior Achievment Slovensko podporujú podnikateľské a ekonomické myslenie a ponúkajú preventívne riešenia pre zamestnanosť mládeže. Od svojho vzniku v roku 1992 organizácia rozvíja a podporuje koncepciu praktického a zážitkového vzdelávania prostredníctvom metódy learning by doing.
"Moderné online nástroje sú dlhodobo súčasťou vzdelávacích aktivít JA Slovensko. Za 28 rokov máme viac ako 388 000 absolventov vzdelávacích programov v ZŠ, SŠ a VŠ. Ročne sa do našich programov zapája viac ako 20 tis. žiakov a 900 učiteľov zo 154 miest Slovenska. Prvý ročník Programu koordinátorov digitálnych kompetencií v spolupráci s odborníkmi z pedagogickej sféry, priniesol účastníkom programu kvalitný obsah pre rozvoj digitálnych kompetencií na školách s množstvom praktických tipov na efektívne využívanie technológií vo vzdelávaní," uviedla Eva Vargová, MBA, riaditeľka JA Slovensko.
Cieľom projektu je rozvíjať zručnosti a znalosti učiteľa v oblasti využívania digitálnych technológií vo výučbe a predstaviť inovatívne nástroje zamerané na budovanie týchto zručností a povedomia o ich bezpečnosti. Vyškolený učiteľ by mal získané poznatky uplatniť nielen vo vzťahu k žiakom, ale aj v rámci podpory rozvoja týchto zručnosti svojich kolegov. Vďaka webinárom a online workshopom získajú prístup k vzdelávaciemu obsahu súvisiacemu s technológiami.
Program koordinátorov digitálnych kompetencií je od svojho vzniku podporený prostriedkami z Fondu SK-NIC. Je to projekt, ktorý rozvíja IT gramotnosť a multiplikuje efekt – školy získavajú odborne pripravených ľudí, ktorí budú ďalej odovzdávať nadobudnuté vedomosti svojim kolegom a žiakom.